**Timo Antero Kivimäki** on suomalaisen kansainvälisten suhteiden professori Bathin yliopistossa vuodesta 2015.

Akateemisen uran lisäksi Kivimäki on toiminut asiantuntijana muun muassa Martti Ahtisaaren rauhanhankkeissa ja CMI:ssä sekä useiden järjestöjen konsulttina ja neuvonantajana.

Elämä ja ura
------------

Kivimäki valmistui Helsingin yliopistosta valtiotieteiden kandidaatiksi 1985, lisensiaatiksi 1989 ja filosofian tohtoriksi kansainvälisestä politiikasta 1993. 1990-luvulla hän työskenteli Helsingin yliopistossa valtio-opin ja kansainvälisen politiikan professorina.

Kivimäki työskenteli Kööpenhaminan yliopiston kansainvälisen politiikan professorina vuosina 2010–2012 ja sitä ennen vanhempana tutkijana Kööpenhaminan Pohjoismaisessa Aasia-instituutissa. Vuosina 2013–2015 hän toimi Helsingin yliopistossa maailmanpolitiikan lehtorin viransijaisena.

Vuonna 2023 Kivimäki kutsuttiin Suomalaisen Tiedeakatemian jäseneksi.

### Vakoilutuomio Tanskassa 2012

Keväällä 2012 ilmeni, että Tanskan turvallisuuspalvelu oli tutkinut Kivimäen toimintaa, jolla hänen epäiltiin helpottaneen Venäjän tiedustelupalvelun vakoilua Tanskassa. Salattu oikeudenkäynti alkoi 8. toukokuuta 2012. Kivimäen syytettiin muun muassa antaneen venäläisille opiskelijoiden ja tutkijoiden nimiä. Kivimäen mukaan tutkijat oli tarkoitettu akateemisen seminaarin jäseniksi arktisia alueita koskevien virallisten neuvottelujen alla.

Helsingin yliopisto asettui tukemaan asiassa Kivimäkeä. Tanskan lain mukaan pelkkä keskustelu vieraan valtion vakoiluorganisaation kanssa tulkitaan vakoilun avustamiseksi. Nimettömänä pysytellyt suomalaisdiplomaatti luonnehti Kivimäen työtä rauhanvälityksessä ja -tutkimuksessa riskialttiiksi, koska yhteydet tiedustelualan toimijoihin ja muihin organisaatioihin ovat väistämättömiä.

31. toukokuuta 2012 Kivimäki tuomittiin viideksi kuukaudeksi ehdottomaan vankeuteen.

Lähteet
-------

1. ↑  Timo Kivimaki University of Bath. Viitattu 17.6.2023. (englanniksi)
2. 1 2 3  Virtanen, Rauli: Professoria epäillään vakoilusta.  *Helsingin Sanomat*, 13.4.2012, s. A4. Artikkelin verkkoversio. Viitattu 17.6.2023.
3. ↑  Timo Antero Kivimäki – Professor (Arkistoitu – Internet Archive)
4. 1 2  Vähäsarja, Irina: Kuka: Timo Kivimäki *HS.fi*.  13.4.2012. Viitattu 17.6.2023.
5. ↑  Mehtonen, Jenni: Vakoilutuomion saanut Kivimäki palkattiin Helsingin yliopistoon *Yle Uutiset*.  10.8.2012. Viitattu 17.6.2023.
6. ↑  Uudet jäsenet Suomalainen Tiedeakatemia. Viitattu 17.6.2023.
7. ↑  Professor i Danmark anklages for spionasje
8. 1 2  Harju, Jukka & Virtanen, Rauli: Professoria epäillään Tanskassa opiskelijatietojen luovutuksesta.  *Helsingin Sanomat*, 14.4.2012, s. A6. Artikkelin verkkoversio. Viitattu 17.6.2023.
9. ↑  Liisa Laakso: Rauhantutkija tarvitsee yhteyksiä Helsingin yliopisto.  Arkistoitu 14.4.2012. Viitattu 14.4.2012.
10. ↑  Suomalaisprofessorille viisi kuukautta ehdotonta vakoilusta Tanskassa *HS.fi*.  31.5.2012. Viitattu 17.6.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Ruotsi
* Alankomaat

 |
|  |
| Muut | 
* IdRef

 |

 |